DA Den Europæiske Unions Tidende C 127/9

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2016/C 127/07)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

»STEIRISCHE KÄFERBOHNE«

EU-nr.: AT-PDO-0005-01272 — 4.11.2014

BOB ( X ) BGB ( )

1. Betegnelse

»Steirische Käferbohne«

2. Medlemsstat eller tredjeland

Østrig

3. Beskrivelse af landbrugsproduktet eller fødevaren

3.1. Produkttype

Kategori 1.6. Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

»Steirische Käferbohne« er betegnelsen for den tofarvede, plettede eller marmorerede sort af den botaniske art Phaseolus coccineus L. (pralbønne), der er tilpasset til det afgrænsede geografiske område. Bønnen sælges som en tørret bønne eller spiseklar. Bønnen kan kun købes frisk i en kort periode på grund af dens begrænsede holdbarhed.

Den tørrede »Steirische Käferbohne«-bønnes fysiske egenskaber:

— tusindkornsvægt: mindst 1 200 g

— bønneform: bred, nyreformet

— farver: tofarvet (fra violet-sort til brun-beige)

— fordeling af den anden farve: plettet eller marmoreret.

De mest udbredte sorter, som passer til ovennævnte beskrivelse, er »Bonela« og »Melange«, der er registreret i det nationale og det europæiske sortsregister. Både »Steirische Käferbohne«-frøene, som landbrugerne i Steiermark selv har udvalgt, og nye sorter er tilladt, hvis de er i overensstemmelse med ovennævnte beskrivelse af »Steirische Käferbohne«.

»Steirische Käferbohne«-bønnens farveintensitet og -gradient varierer, men selve bønnen er let genkendelig på grund af det plettede eller marmorerede mønster. Ensfarvede bønner og overvejende hvide bønner er kun tilladt med en lav tolerance på 5 % af vægten.

Mindstekrav til spiseklare tørrede bønner:

Brudbønner må udgøre op til 10 % af vægten. Bønner med et udseende, som afviger fra den definerede beskrivelse hvad angår form og/eller farve må udgøre op til 5 % af vægten.

Bønnerne opblødes, koges eller dampes eller tilberedes på lignende måde. Bønnerne bliver således meget større og tungere, og farven ændrer sig til en brun nuance. Det er almindeligt og tilladt at tilsætte væske (f.eks. vand, eddike osv.). Det er ligeledes tilladt at tilsætte tørstoffer (f.eks. salt, sukker, syredannere eller lignende) som konserveringsmiddel eller krydderi. Tørproduktet, der anvendes i tilberedningen, skal indeholde 100 % Steirische Käferbohne-bønner, og indholdet af brudbønner må højst udgøre 10 % af vægten.

Bestanddele:

100 g kogte Steirische Käferbohne-bønner har et gennemsnitligt energiindhold på 396 kJ og indeholder ca.7,08 g proteiner, 0,77 g fedt, 11,55 g kulhydrater og 6,35 g fibre. Det gennemsnitlige indhold af udvalgte næringsstoffer i spiselige dele af 100 g tørrede bønner er 17,59 g proteiner, 1,68 g fedt, 27,95 g kulhydrater og 34,4 g fibre. Energiindholdet er 1 112 kJ. Alle værdier for ovennævnte bestanddele er genstand for naturlige udsving.

3.3. Foder (kun for produkter af animalsk oprindelse) og råvarer (kun for forarbejdede produkter)

Bønner, der skal anvendes som frø, skal mærkes klart som »Steirische Käferbohne«-bønner. Frø fra landbrugernes egen produktion (som høstprodukt) eller udvalgte frø skal have oprindelse i det afgrænsede område.

3.4. Specifikke etaper af produktionen, som skal finde sted i det afgrænsede geografiske område

Produktionen af »Steirische Käferbohne« samt alle etaper i fremstillingen af spiseklare bønner skal finde sted i det afgrænsede geografiske område.

3.5. Særlige regler vedrørende udskæring, rivning eller emballering osv. for det produkt, som den registrerede betegnelse henviser til

—

3.6. Særlige regler vedrørende mærkning af det produkt, som den registrerede betegnelse henviser til

»Steirische Käferbohne«-bønner markedsføres som et frisk produkt (i begrænsede mængder), som tørre bønner og som et spiseklart produkt og mærkes med BOB-betegnelsen »Steirische Käferbohne«.

Betegnelsen »Steirische Käferbohne« kan oversættes, forudsat at den tyske betegnelse ligeledes anføres på etiketten.

4. Kort angivelse af det geografiske områdes afgrænsning

Delstaten Steiermark

5. Tilknytning til det geografiske område

5.1. Det geografiske områdes egenart

»Steirische Käferbohne«-bønnens udseende, smag og udbytte skyldes det illyriske klima og jordbunden (let til gennemsnitlig kalkrig muldjord, meget rig på mineraler) i det område, hvor bønnerne dyrkes, samt de anvendte sorter i det afgrænsede geografiske område. Dyrkningsområdets geografiske beliggenhed i Steiermark er velegnet til dyrkning af »Steirische Käferbohne«, da klimaet har mange lighedspunkter med de områder i det nordlige Mexico og Guatemala (Mellemamerika), Phaseolus coccineus L. stammer fra. De klimatiske betingelser, herunder hyppigt forekommende høj luftfugtighed (10-20 lumre dage), store nedbørsmængder i sommermånederne, hvor vejrekstremerne mindskes, svage vindforhold og højere temperaturer (mange solskinstimer og temperaturer over 20 °C midt på sommeren), navnlig i blomstringsperioden, gør det muligt for planten at trives på bedste vis og frembringe bønner af en påfaldende størrelse (tusindkornsvægt). Hvis væksten skal være optimal, har bønnen brug for markant højere luftfugtighedsgrader end havebønner, hvilket den får takket være de store nedbørsmængder i det afgrænsede geografiske område. Den lider skade ved ekstrem tørke. Den er ligeledes frostfølsom og skal navnlig have tilstrækkelig varme og vand for at blomstre, selv om den er markant mere modstandsdygtig over for kolde og fugtige vejrforhold end andre bønner. I Østrig findes disse ideelle dyrkningsbetingelser kun i det afgrænsede geografiske område.

Dyrkernes særlige knowhow er en vigtig faktor i udviklingen af »Steirische Käferbohne«-bønnens kvalitetsegenskaber. Takket være de regionale dyrkeres viden om og erfaring med metoderne og principperne for dyrkning af bønner samt udvælgelsen af frø i Steiermark gennem mange år (der beviseligt kan føres tilbage til det 19. århundrede), er »Steirische Käferbohne« særlig godt tilpasset jordbunden og klimaet i det geografiske område. De mest udbredte BOB-sorter af »Steirische Käferbohne« er »Bonela« og »Melange«. Landbrugerne i det afgrænsede område udvælger fortsat deres egne frø, som de har gjort siden man begyndte at dyrke bønner i Steiermark. Gennem denne udvælgelse har »Steirische Käferbohne« over flere hundrede år tilpasset sig klimaet i Steiermark og udviklet sine flerfarvede pletter og marmorering, karakteristiske tekstur og smag.

De lokale dyrkeres specialiserede ekspertise er baseret på traditionel landbrugs- og håndværksmæssig viden om udvælgelse af frø, vedligeholdelsesavl, udvælgelse af de rette støtteplanter til afgrødeblandingen (f.eks. majs), dyrknings- og høstmetoder, bestemmelse af det rigtige høsttidspunkt og den forsigtige tørring og særlige forarbejdning af høsten. Denne knowhow er blevet videreudviklet over mange generationer og er en afgørende faktor for afgrødens udseende, smag og udbytte.

5.2. Produktets egenart

»Steirische Käferbohne«, som er produceret i det afgrænsede geografiske område med særligt udvalgte frø af arten Phaseolus coccineus L., adskiller sig fra andre bønner ved sin særlige farve og mønster (tofarvet fra violet-sort til brun-beige, plettet eller marmoreret) og mærkbare størrelse (vægt pr. 1 000 rene frø mindst 1 200 g). Bønnerne karakteriseres ved en høj vandabsorptionsevne, der fordobler de kogte og spiseklare bønners størrelse. De har en kastanjesmag, dvs. en blød og nøddeagtig smag. Teksturen er fin, cremet, smelter på tungen og er ikke melet. Et aspekt af »Steirische Käferbohne«-bønnens egenart er, at den både anvendes i krydrede og søde retter.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

»Steirische Käferbohne« er resultatet af en unik kombination af naturbetingede forhold (klima og jordbund) og dyrkernes traditionelle knowhow i det geografiske område. Bønnen er karakteriseret ved sin størrelse, særlige tofarvning og mønster, sin ikke-melede tekstur og sin fine, cremede nøddesmag. Disse egenskaber skyldes dyrkningsområdets klima og jordbundsforhold samt de velbevarede sorter, der udvælges og dyrkes i det afgrænsede geografiske område. Gennem en nøje udvælgelse af frø over flere generationer har landbrugerne i Steiermark udviklet arter af denne særlige bønne, der er perfekt tilpasset de geografiske forhold i det afgrænsede område, som har haft direkte indflydelse på produktets kvalitet og egenskaber med hensyn til størrelse og form, farveintensitet, variation, tekstur og smag. Lermulden, der er rig på mineraler og meget kalkholdig, gør, at »Steirische Käferbohne«-frøene kan udvikle sig fuldt ud. Under modningsprocessen indvirker både jordbunds- og klimaforholdene på bønnernes størrelse og fine smag og fremmer høje udbytter. Denne løbende tilpasning, dvs. udvælgelse af særlige frø og vedligeholdelsesavl, gør det muligt at korrigere for mutationer og krydsning, der sammen med jordbunds- og klimaforholdene i det afgrænsede geografiske område danner grundlag for produktets egenskaber. Dyrkernes viden om lokale forhold og knowhow videregivet fra generation til generation om avl af geografisk tilpassede frø, de bedste dyrknings- og høstmetoder og det rette høsttidspunkt betyder, at produktets organoleptiske egenskaber kan udvikle sig optimalt.

»Steirische Käferbohne«-bønnens status som et typisk egnsprodukt bidrager til at opretholde områdets landbrugsstruktur. Bønnen har dannet grundlag for forskellige kulinariske retter (Steirischer Käferbohnensalat (pralbønnesalat fra Steiermark) er den bedst kendte), og bønnen er karakteriseret ved sine mange mulige anvendelser i madlavningen. Produktets betydning og omdømme afspejles i, at det er dybt rodfæstet, og befolkningen i Steiermark er meget bevidst om og identificerer sig med »Steirische Käferbohne« (forskellige kulinariske anvendelser, kulturelle begivenheder, designbrug osv.).

Henvisning til offentliggørelsen af varespecifikationen

(artikel 6, stk. 1, andet afsnit i denne forordning)

Varespecifikationens fulde ordlyd kan downloades fra: http://www.patentamt.at/Media/Steirische_Kaeferbohne_Antrag.pdf

Varespecifikation kan også downloades direkte fra den østrigske patentmyndigheds websted (www.patentamt.at) via følgende link: Markenschutz/Schutzrechte/Herkunftsangabe (http://www.patentamt.at/Markenschutz/Schutzrechte/Herkunftsangabe/). Her findes varespecifikationen under navnet på kvalitetsbetegnelsen.

(1) EUT L 343 af 14.12.2012, s. 1.